Hajime Sugiyama

Biografi

Dilahirkan pada keluarga samurai daripada Kokura (kini sebahagian dari Bandaraya Kitakyushu), Wilayah Fukuoka, Sugiyama telah ditauliahkan sebagai Leftenan Muda dalam infantri pada tahun 1901 selepas tamat pengajian dari kelas ke-12 Akademi Tentera Darat Imperial Jepun, dan berkhidmat didalam Perang Jepun-Rusia.
Selepas tamat pengajian dari kelas ke-22 Maktab Turus Tentera Darat pada tahun 1910 dan berkhidmat didalam Staf Am Tentera Darat Imperial Jepun, Sugiyama telah ditugaskan sebagai atase tentera ke Filipina dan Singapura pada tahun 1912. Dinaikkan pangkat ke Mejar pada tahun 1913, beliau telah ditugaskan sekali lagi sebagai atase tentera ke India British pada tahun 1915. Pada masa ini, beliau juga melawat Jerman, dan telah berminat dengan penggunaan kapal terbang tempur dalam Perang Dunia I. 
Sekembalinya beliau, Sugiyama telah dinaikkan pangkat ke Leftenan Kolonel, dan menjadi komander Battalion Ke-2 Udara pada Disember 1918. Beliau merupakan penyokong kuat penerbangan tentera, dan selepas kenaikkan pangkatnya ke Kolonel pada tahun 1921, menjadi ketua pertama  Pasukan Udara Tentera Darat Imperial Jepun pada tahun 1922.
Pada Mei 1925, Sugiyama menjadi Mejar Jeneral dan pemangku Timbalan Menteri Perang pada Jun 1930. Pada Ogos, beliau menjadi Timbalan Menteri Perang dan Leftenan Jeneral.Beliau kembali memerintah Pasukan Udara Tentera Darat Imperial Jepun pada Mac 1933.  Sugiyama telah mendapat kenaikkan pangkat ke jeneral penuh pada November 1936.

Kerjaya Politik

Walaupun tidak pernah dipilih ke jawatan politik, Sugiyama dianggap sebagai ahli politik nasionalis. Beliau bermula dari puak Toseiha, diketuai oleh Kazushige Ugaki, bersama Koiso Kuniaki, Yoshijirō Umezu, Tetsuzan Nagata, dan Hideki Tōjō. Mereka menentang puak radikal Kodaha dibawah Sadao Araki. Kemudian kedua-dua puak bergabung dalam pergerakan Kumpulan Haluan Imperial, dan Sugiyama menjadi salah seorang pemimpin ideologinya.

Perang China-Jepun Kedua

Sejurus selepas Peristiwa 26 Februari, Sugiyama menjadi Menteri Perang. Dibawah tempoh perkhidmatannya, situasi antara tentera Jepun Manchukuo dan tentera China menjadi bertambah teruk, ditambah dengan Peristiwa Jambatan Marco Polo dan pencerobohan Wilayah Shanxi. 
Sugiyama secara singkat menerima jawatan medan sebagai Panglima Tentera Darat Kawasan China Utara dan Ketumbukan Garison Mongolia pada Disember 1938.

Perang Dunia II

Sekembalinya ke Jepun, Sugiyama secara singkat dilantik ketua Kuil Yasukuni pada tahun 1939. Pada 3 September 1940, beliau menggantikan Putera Kan'in Kotohito yang sudah berusia sebagai Ketua Staf Am Tentera Darat Imperial Jepun. Beliau merupakan salah seorang pegawai utama tentera darat yang melobikan perang dengan pihak Barat. Walau bagaimanapun, pada 5 September 1941, ketika Jepun diambang perang dengan Amerika Syarikat dan Great Britain, beliau telah dimarahi dengan teruk oleh Majaraja Hirohito kerana membuat ramalan lebih awal  tentang pencerobohan Jepun keatas China pada tahun 1937 akan selesai dalam masa tiga bulan, dan mencabar keyakinannya  kemenangan pantas terhadap kuasa Barat.
Sugiyama telah dianugerahkan pangkat kehormat Fil Marsyal pada 21 Jun 1943. Oleh kerana semua barisan perang tumbang, Sugiyama telah dilucutkan jawatan sebagai Ketua Turus Am pada 21 Februari 1944, oleh Jeneral Hideki Tōjō (yang masih terus berkhidmat sebagai Perdana Menteri). 
Sugiyama telah dilantik sebagai Inspektor Jeneral Latihan Tentera, yang mana masih merupakan salah satu jawatan paling berprestij dalam Tentera Darat.  Selepas pemecatan Tōjō pada Julai 1944, Sugiyama sekali lagi menjadi Menteri Perang. Pada Julai 1945, beliau telah diminta mengambil alih pemerintahan Tentera Darat Umum Pertama, yang mengarah barisan pertahanan tanah besar Jepun menentang pencerobohan pihak Bersekutu yang bakal berlaku.
Sepuluh hari selepas penyerahan kalah Jepun, ketika menyiapkan persediaan untuk pembubaran akhir Tentera Darat Imperial Jepun seperti yang ditentukan oleh Kuasa Bersekutu yang menang, Sugiyama membunuh diri dengan menembak dadanya sebanyak empat kali dengan revolver ketika berada  didalam pejabatnya. Di rumah pula, isterinya juga membunuh diri. Pusaranya terletak di Tanah Perkuburan Tama, di Fuchū, Tokyo.